ইন্দিরা গান্ধী আন্তর্জাতিক বিমানবন্দর
ইন্দিরা গান্ধী আন্তর্জাতিক বিমানবন্দর বা "পালাম বিমানবন্দর" হল উত্তর ভারত-এর দিল্লির প্রধান বিমানবন্দর। বিমানবন্দরটি পালামে অবস্থিত যা নতুন দিল্লি রেলওয়ে স্টেশন থেকে ১৫ কিলোমিটার দক্ষিণ-পশ্চিমে এবং নতুন দিল্লি শহর থেকে ১৬ কিমি দূরে।বিমানবন্দরটি মোট জমি নিয়ে গঠিত। এই বিমানবন্দরে মোট ৩টি রানওয়ে ও তিনটি টার্মিনাল বা প্রান্তিক রয়েছে। সর্বশেষ প্রান্তিকটি টি৩ (T3) হিসাবে পরিচিত। বিমানবন্দরটি ২০০৯ সাল থেকে ভারতের ব্যস্ততম বিমানবন্দর এবং ২০১৫ সালে মুম্বাইকে অতিক্রম করে এখন দেশের ব্যস্ততম পণ্যবাহী বিমানবন্দর। এটি বিশ্বের ২১ ব্যস্ততম ও এশিয়ার ১০ম ব্যস্ততম বিমানবন্দর। এই বিমানবন্দর দিয়ে প্রতিবছর ৪০ মিলিয়ন যাত্রী চলাচল করে। ২০১৬ সালে বিমানবন্দরটি দিয়ে ৫৫.৬ মিলিয়ন যাত্রী যাতায়াত করেছে। পরিকল্পনা করা হয়েছে ২০৩০ সালের মধ্যে এই বিমানবন্দরের মাধ্যমে ১০০ মিলিয়ন যাত্রী চলাচল করবে।
ভারতের বিমান পরিবহণ কর্তৃপক্ষের কাছে হস্তান্তরিত হওয়ার আগে ভারতীয় বিমানবাহিনী কর্তৃক বিমানবন্দরটি পরিচালিত হত। ২০০৬ সালের মে মাসে, জিএমআর গ্রুপের নেতৃত্বে বিমানবন্দরের ব্যবস্থাপনা দিল্লি আন্তর্জাতিক বিমানবন্দর লিমিটেড (ডিআইএএল) কে হস্তান্তরিত করা হয়।
২০০৮ সালের সেপ্টেম্বরে, বিমানবন্দরটিতে ৪,৪৩০ মিটার (১৪,৫৩০ ফুট) দীর্ঘ রানওয়ের উদ্বোধন হয়েছিল, যা ভারতের দীর্ঘতম রানওয়ে । ২০১০ সালে টার্মিনাল ৩ -এর কার্যক্রম শুরু হওয়ার সাথে সাথে এটি ভারত ও দক্ষিণ এশিয়ার বৃহত্তম উড়ান যোগাযোগ কেন্দ্র বা এভিয়েশন হাব হয়ে ওঠে। টার্মিনাল-৩ ভবনটি বছরে ৩৪ মিলিয়ন যাত্রীকে পরিচালনা করতে সক্ষম এবং এটি বিশ্বের অষ্টম বৃহত্তম যাত্রী টার্মিনাল। বিমানবন্দরটি বিমানবন্দর সহযোগী সিদ্ধান্ত গ্রহণ (এ-সিডিএম) নামে একটি উন্নত প্রযুক্তি ব্যবস্থা ব্যবহার করে, যাতে সময়মতো উড়ানের উড্ডয়ন ও অবতরণের ব্যবস্থা বা বিমানের উড়ানের উড্ডয়ন ও অবতরণের পূর্বাভাস করা যায়।
২০১০ সালে, এটিকে আইজিআইএ ১৫-২৫ মিলিয়ন যাত্রীবাহী বিমানবন্দর শ্রেণীতে বিশ্বের সেরা চতুর্থ বিমানবন্দরের পুরস্কার এবং বিমানবন্দর কাউন্সিল ইন্টারন্যাশনাল দ্বারা এশিয়া-প্রশান্ত মহাসাগরীয় অঞ্চলের শ্রেষ্ঠ উন্নত বিমানবন্দরের পুরস্কার প্রদান করা হয়। বিমানবন্দরটি এয়ারপোর্ট কাউন্সিল ইন্টারন্যাশনাল কর্তৃক ২০১৫ সালের ২৫-৪০ মিলিয়ন যাত্রীবাহী বিমানবন্দর শ্রেণীতে বিশ্বের সেরা বিমানবন্দর হিসাবে গণ্য হয়। স্কাইট্রেক্স ওয়ার্ল্ড এয়ারপোর্ট অ্যাওয়ার্ডস ২০১৫ দ্বারা দিল্লি বিমানবন্দরকে মধ্য এশিয়ার শ্রেষ্ঠ বিমানবন্দর এবং মধ্য এশিয়ার সেরা বিমানবন্দর কর্মী পুরস্কারে ভূষিত করা হয়। এয়ারপোর্ট কাউন্সিল ইন্টারন্যাশনাল দ্বারা পরিচালিত ২০১৫ সালের এয়ারপোর্ট সার্ভিস কোয়ালিটি (এএসকিউ) পুরস্কার -এর নতুন ক্রমতালিকায় আইজিআই প্রথম হয়। এই বিমানবন্দর, মুম্বাই বিমানবন্দরের সঙ্গে যুগ্মভাবে এয়ারপোর্ট সার্ভিস কোয়ালিটি অ্যাওয়ার্ডস ২০১৭-এ "বিশ্বের সেরা বিমানবন্দর" হিসাবে ঘোষিত হয় সর্বোচ্চ বার্ষিক ৪০ মিলিয়ন যাত্রী পরিচালনা করা বিমানবন্দর বিভাগে।
সফদারজং বিমানবন্দর ১৯৩০ সালে নির্মিত হয়েছিল এবং ১৯৬২ সাল পর্যন্ত এটি দিল্লির প্রধান বিমানবন্দর ছিল। সফদারজং বিমানবন্দরে যাত্রীবাহী উড়ান বৃদ্ধির ফলে ১৯৬২ সালে বেসামরিক উড়ানগুলি পালাম বিমানবন্দরে স্থানান্তরিত হয় (পরবর্তীতে এটির নামকরণ করা হয় আইজিআইএ)। পালাম বিমানবন্দরটি দ্বিতীয় বিশ্বযুদ্ধের সময় তৈরী হয়েছিল রয়েল এয়ার ফোর্স স্টেশন পালাম নামে এবং ব্রিটিশ শাসন অবসানের পর, এটি ভারতীয় বিমানবাহিনীর জন্য একটি বিমান বাহিনী স্টেশন হিসেবে কাজ করত। প্রতি ঘন্টায় পালাম বিমানবন্দরের প্রায় ১,৩০০ জন যাত্রী পরিবহণের ক্ষমতা ছিল। ১৯৭০ এর দশকে বিমানের গমনাগমন বৃদ্ধির ফলে পুরনো পালাম টার্মিনালের প্রায় চার গুণ এলাকা নিয়ে একটি অতিরিক্ত টার্মিনাল নির্মাণ করা হয়। ২রা মে, ১৯৮৬ সালে একটি নতুন আন্তর্জাতিক টার্মিনাল (টার্মিনাল ২) এর উদ্বোধন করার পর বিমানবন্দরটিকে ইন্দিরা গান্ধী আন্তর্জাতিক বিমানবন্দর (আইজিআইএ) নামে নামকরণ করা হয়।